**ה' אדר תשע"ח**

**20/02/2018**

**א.ג.נ. שלום רב,**

**הנדון: מענה לבקשתך בהתאם לחוק חופש המידע, תשנ"ח- 1998**

במענה לפנייתך מיום 28.09.17 למשרד העבודה והרווחה (להלן: "**המשרד**") בהתאם לחוק חופש המידע תשנ"ח - 1998, (להלן: "**החוק**"), הריני להשיבך, כדלקמן:

ראשית אבקש להתנצל על העיכוב במתן התשובה שנבע, בין היתר, בשל חילופי תפקידים באיוש משרת הממונה על חופש מידע ביחידה לחופש מידע במשרד. בבקשתך הנך מבקש מידע ונתונים אודות שירות המבחן לנוער בירושלים בכלל ובירושלים המזרחית בפרט, ולהלן תשובתנו:

1. בשרות המבחן לנוער במחוז ירושלים 53 תקני עובדים, מתוכם 6 תקנים חלקיים (40%-75%).

מתוך 53 תקנים, בנפת מזרח ירושלים ישנם 16 תקני עובדים, מתוכם תקן אחד חלקי של 75% מישרה.

1. בשרות המבחן לנוער במחוז ירושלים 48 תקני קציני מבחן, מתוכם 5 תקנים חלקיים (40%-75%).

מתוך 48 תקנים, בנפת מזרח ירושלים ישנם 15 תקני קציני מבחן, מתוכם תקן אחד חלקי של 75% מישרה.

1. בשרות המבחן לנוער במחוז ירושלים, בשנת 2016, נכתבו 4131 תסקירים.

בשנת 2017 (עד סוף חודש אוגוסט), נכתבו 2753 תסקירים.

בחלוקה בין נפת ירושלים ונפת מזרח ירושלים, ניתן למסור נתונים רק לגבי התסקירים שנכתבו בכל אחת מהנפות. לא ניתן לציין את חלוקת התסקירים בין הנפות, שנכתבו לגבי נערים עצורים ובמעצרי בית ביחידת המעצרים במחוז, מאחר ומדובר ביחידה מחוזית.

|  |  |  |  |
| --- | --- | --- | --- |
|  | נפת ירושלים | נפת מזרח ירושלים | תסקירים שנכתבו לגבי נערים עצורים ובמעצרי בית (יחידה מחוזית) |
| שנת 2016 | 1456 | 569 | 2106 |
| שנת 2017 (עד אוגוסט) | 1099 | 422 | 1232 |

1. יחידת המעצרים במחוז ירושלים הינה יחידה מחוזית (13 תקנים). ביחידה קציני מבחן- עו"ס מעצרים, שנותנים מענה לכל בקשות המעצרים המופנים למחוז, הן של נערים ממזרח ירושלים והן של נערים ממערב העיר. לפיכך לא ניתן בנתונים שנכתבו לגבי נערים עצורים ובמעצרי בית לעשות פילוח וחלוקה בין מזרח ומערב העיר.

בשנת 2016 נכתבו 1167 תסקירי מעצר.

בשנת 2017 (עד סוף חודש אוגוסט) נכתבו 678 תסקירי מעצר.

באשר לחלוקה בין תסקירים למעצר עד תום ההליכים ולמעצר ימים, יש לציין כי מדובר במספרים בודדים בלבד של תסקירים במעצר ימים, כמעט כולם נכתבים לבקשות למעצר עד תום ההליכים.

1. התוכניות הקיימות בנפת מזרח ירושלים ומוצעות לאוכלוסייה המטופלת כחלק מתוכנית הטיפול בנערים ומשפחותיהם, כמו גם מוגשות לבימ"ש כחלק מההמלצות לדרכי טיפול הם כדלהלן:
2. תוכנית דרך המלך- התוכנית פועלת בשיתוף עמותת על"ם, הפועלת למען בני נוער במצבי סיכון ומצוקה. התוכנית נעשית באמצעות חונכות אישית לנערים ו/או שילובם בהכשרה של קורסים מקצועיים ומציאת תעסוקה, במטרה להעניק לנערים את האפשרות לעלות חזרה על דרך המלך לחיים נורמטיביים בקהילה. חברות מקומיות וארציות מספקות את העבודה/ ההכשרה המקצועית/ מסגרת לחונכות אישית והתנדבות.
3. סיכויים- מיזם משותף של שירות המבחן לנוער ועמותת "ידידים" במטרה לתת מענה לצרכים של נערים בסיכון בשל החשיפה למשבר גיל ההתבגרות. מטרות התכנית הן הוצאת בני נוער ממעגל הפשיעה והשתלבות נורמטיבית בקהילה. התוכנית משלבת חונכות אישית, ע"י סטודנטים ועבודה קבוצתית. מטרת החונכות היא לסייע בלמידה, להוות מודל לחיקוי, ניצול נורמטיבי לשעות הפנאי. מטרת העבודה הקבוצתית, עבודה על סוגיות הקשורות לגיל ההתבגרות וכן סדנא תהליכית.
4. קד"מ לנוער עובר חוק (קבוצת דיון משפחתית) יכול להוות חלופה להליך הפלילי ובנוי על התפיסה של "צדק מאחה". כיום מעוגן בחקיקה. התכנית מופעלת כיום במיקור חוץ ע"י עמותת "קדם". בהליך זה ישנם שני מוקדים: תיקון הנזק והיחסים מול הנפגע כולל פיצוי, ובניית תכנית טיפול לנער בכדי למנוע הישנות של עבירות בעתיד. הנער שביצע את העבירה ובני משפחתו נפגשים עם נפגע העבירה ועם אנשי מקצוע במטרה לדון בעבירה אותה ביצע ובתוצאותיה. כמו כן, במפגש נבנית תכנית טיפול לקטין, ע"י המשפחה של הנער ובליווי גורמי טיפול שונים, בהתאם לצרכיו. קד"ם מאפשר את השתתפות נפגע העבירה בתהליך קבלת ההחלטות ומאפשר לנער ולמשפחתו ליטול אחריות על בניית התוכנית המתקנת ותכנית הטיפול יחד עם נפגע העבירה.
5. של"צ- (שעות לתועלת הציבור) הוא חלק מתוכנית טיפול בנער, שממחישה לו את הצורך בפיצוי החברה על הנזק שגרם. הנער מבצע את שעות ההתנדבות בפרק זמן מוגדר מראש, המסגרות המוצעות לנערים לביצוע השל"צ כוללים בתוכם: בתי חולים, מתנ"סים, מועדוני נוער, עמותות המסייעות לנזקקים, בתי אבות, בתי תמחוי וכו'. כיום הליך השל"צ מופעל ע"י חברת אדיו- סיסטם, חברה חיצונית שמפנה את הנערים למסגרות ביצוע השל"צ, ממשיכה לאתר מסגרות נוספות ועוקבת אחר עבודתו של הנער במסגרת בה שובץ.
6. סדנת חוק ומשפט- הפרויקט מופעל בשיתוף הפקולטה למשפטים באוניברסיטה העברית בירושלים- הקליניקה לייצוג בני נוער. מטרת הסדנא, הינה ללמד את הנערים מושגים בסיסיים בתחומי החוק והמשפט המותאמים להתפתחותם כאזרחים במדינה (בתי משפט, שלבי ההליך המשפטי, דיני עבודה, סוגי עבירות וענישה וכדומה). הסדנא מקנה ידע, מסייעת לנערים לפתח חשיבה והבנה טובה יותר של משמעות החוק והתנהגות נורמטיבית. כמו כן, הסדנא מעצימה, מאפשרת העלאת דימויים העצמי של הנערים ואת אחריותם האישית. במפגש הסיום של הסדנא הנערים עורכים "משפט מבויים", שכותבים ומציגים בו בעצמם את התפקידים השונים, כאשר בני משפחותיהם וגורמים מהקהילה מוזמנים כקהל.
7. אבחונים פסיכולוגיים- נערכים עבור הנערים לשם השלמת מידע רלוונטי, מאפייני אישיות, קשיים רגשיים והבנת המניעים למעורבות הנער בפלילים. מידע על תפקוד אינטלקטואלי והשלכותיהן על תפקודו והתנהגותו של הקטין. המלצות למוקדי עבודה טיפולית עם הנער וכחלק מחומרי הגלם עבור כתיבת התסקיר וגיבוש ההמלצות לבימ"ש.
8. קבוצת נהיגה במבחן- הקבוצה פועלת בשיתוף עמותת "אור ירוק" בהנחיית קצין מבחן ומתנדב מטעם העמותה. הטיפול הקבוצתי נותן מענה לנערים אשר ביצעו עבירות תעבורה (בעיקר נערים שנהגו ללא רישיון) ומטרתה להבין את החשיבות של ציות לחוקי התעבורה ומניעה של נהיגה חוזרת ללא רישיון. מתוך תכני הקבוצה: עיבוד העבירה שהנער ביצע, סיכונים בנהיגה, נהיגה בטוחה, מפגש עם נפגע תאונת דרכים.
9. קבוצת פיקוח מעצר- הטיפול בקבוצה מיועד לנערים ששוהים במעצר בית ונמצאים בתנאים מגבילים. הקבוצה מונחית ע"י שני קציני מבחן- ע"וס מעצרים. תכני הקבוצה עוסקים בעיבוד חוויית המעצר, התמודדות עם מעצר הבית, מערכת היחסים המשפחתית, קשרים חברתיים, זיהוי מצבי סיכון, עמידה בגבולות וכדומה. בנוסף למפגשים הקבוצתיים ישנה גם פעילות שטח בטבע, שילוב של טיפול קבוצתי לצד פעילות אתגרית, כגון: חבלים, מסע, פעילות ימית.
10. קבוצה בשילוב אומנויות- הקבוצה מתקיימת בשרות המבחן לנוער במזרח העיר, בשותפות עם מרכז "משעולים" לתרפיה בהבעה ואומנות. הקבוצה מיועדת לנערים הנתונים בצווי מבחן או השגחה זמנית בתנאי מגורים בבית, ואשר מתקשים להביע את עצמם בטיפול שיחתי רגיל. במהלך הקבוצה נעשה שימוש בסוגים שונים של אומנות כגון : ציור, גזירה, פיסול, ועוד, ע"מ לסייע לנערים לבטא את עצמם.
11. קבוצת עיבוד עבירה- הטיפול בקבוצה מושתת על מודל אפר"ת (אירוע, פרשנות, רגש, תגובה) ו"מעגל העבירה", על פי הגישה הקוגניטיבית- התנהגותית. הקבוצה מונחית ע"י שני קציני מבחן. מטרת הקבוצה היא לסייע לנערים להעמיק בעיבוד העבירה שביצעו, לחזק את אחריותם לעבירה, להפנים את חומרת העבירה והשלכותיה ולהגביר את האמפתיה לנפגעי העבירה. במהלך הקבוצה הנערים לומדים לזהות טעויות חשיבה, מפתחים שיח רגשי וכן לומדים דרכי התמודדות אדפטיביות להתמודדות עם קשיים ומצבים מורכבים תוך הימנעות מהתנהגות עוברת חוק.
12. קבוצת פוטותרפיה- קבוצה טיפולית-תהליכית שהתקיימה בשיתוף עם עמותת "סיוואר" במזרח ירושלים, בה השתתפו בהנחיה קצין מבחן וצלם מקצועי מהעמותה. המוקד בקבוצה היה לאפשר הבעה ויצירה על-ידי צילום בשטח. התמונות שצולמו ע"י הנערים שימשו כלי להבעה עצמית ורגשית וכלי השלכתי להתבוננות בעולמם הפנימי של הנערים, העמקת תובנות ועידוד צמיחה אישית.
13. שער לעתיד- התכנית מופעלת במיזם משותף עם עמותת "מפעלות חינוך". התכנית מיועדת לנערים המטופלים שירות המבחן לנוער, שאוהבים ספורט ובייחוד כדורגל. מטרת התכנית היא העצמה של הנערים, רכישת כלים להתמודדות עם מצבי תסכול והכוונה לקבלת החלטות באופן שקול. הנערים משתתפים באימוני כדורגל ע"י מאמן מטעם העמותה כאשר באימוני הכדורגל משולבים תכנים ערכיים, המותאמים לנערים, כגון: עמידה בגבולות, הכרת וקבלת האחר, התמדה, דחיית סיפוקים, שיתוף פעולה קבוצתי, עריכת סדרי עדיפויות, כבוד לזולת, קביעת יעדים ומטרות. במהלך התכנית הנערים משתתפים בטורנירים מחוץ לעיר עם קבוצות אחרות.
14. טבע- תראפיה- התכנית פועלת בשיתוף עם עמותת "יעלים" ומתקיימת ב"עין יעל". התכנית כוללת שתי קבוצות טיפוליות תהליכיות של נערים והוריהם שמתקיימים במקביל, כאשר בכל מפגש ישנה פעילויות בטבע ועיבוד טיפולי. התכנית מיועדת לנערים בעלי דימוי עצמי נמוך, המתקשים לבטא את עצמם ומיועדת לשפר את מערכת היחסים והתקשורת בין הילדים להוריהם. התכנית מסייעת לנערים להעלות את סף התסכול הנמוך ולרכוש כלים אדפטיביים להתמודד עם תנאי לחץ ומצוקה. התהליך התרפויטי שהנערים וההורים עוברים בטבע, מאפשר יצירת מרחב של חיבור מחדש ושל תקשורת שונה וחיובית יותר ביניהם.
15. קורס כישורי חיים ללימודי השפה עברית- הקורס מתקיים בשיתוף עם "היחידה למעורבות חברתית" באוניברסיטה העברית. מטרת הקורס הינה למידה ו/או חיזוק השפה העברית של הנערים ממזרח ירושלים. לקורס מטרות משניות שכוללות: חשיפת הנערים לעולם האקדמיה וחיזוק המוטיבציה שלהם ללימודים אקדמיים בעתיד, חיזוק והעצמת הנערים באמצעות ההגעה לאוניברסיטה ופתיחת אפשרויות תעסוקה נוספות במקומות עבודה בהם נדרש השימוש בשפה העברית.
16. תכנית מעורבות חברתית- התוכנית מתקיימת בשיתוף הפקולטה לעבודה סוציאלית באוניברסיטה, כאשר סטודנטים שנה א' לעבודה סוציאלית מלווים את הנערים בחונכות פרטנית במשך שנת הלימודים האקדמית. מטרת התוכנית היא לספק לנער קשר בינאישי עם דמות בוגרת משמעותית, שתהווה עבורו אוזן קשבת ומקור לתמיכה והכלה. במקביל, הסטודנט עצמו רוכש ניסיון וכלים ליצירת קשר ובניית אמון עם מטופלים.
17. סיוע לקטין בתקציב של ביגוד, נסיעות, מתנות ודמי כיס.
18. הפניית נערים למסגרות טיפוליות חוץ ביתיות- מסגרות חסות הנוער.

**משתתפים בתוכניות :**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | דרךהמלך | סיכויים | קד"ם לנוער עובר חוק | של"צ | סדנת חוק ומשפט | אבחונים פסיכולוגיים | קבוצות | שער לעתיד | טבע תרפיה | כישורי חיים- לימודי השפה העברית | מעורבותחברתית | סיוע לקטין | מסגרות טיפוליות חוץ ביתיות |
| שנת2016 | 19 נערים | 56 נערים | 19 נערים | 210 נערים | 53נערים | 13נערים | 65נערים | לא התקיים | לא התקיים | 23 נערים | 3נערים | 46 נערים | 20 נערים |
| שנת 2017, עד סוף אוגוסט | 12נערים | 23 נערים | 13 נערים | 129 נערים | 21נערים | 18נערים | 51נערים | 18נערים | 13נעריםוהוריהם | 21נערים | 4נערים | 57 נערים | 16נערים |

1. חלופות המעצר עבור המגזר הערבי כוללות את המסגרות הבאות:

 חלופת המעצר "אל- מרסה" (מעגן) בטמרה- נסגרה לאחרונה בחודש אוגוסט 2017.

המסגרות שנקלטים בהן גם נערים בהליכי מעצר:

-הוסטל "אל-רד" בשכונת בית חנינא בירושלים.

-הוסטל "אל- פנאר" בטמרה.

-מעון אחווה- בעכו.

-מעון ירכא-מעון נעול.

-"אל בוסתן"- מעון נעול בג'וליס מיועד לנערות.

לנערים מהקהילה, זמן ההמתנה נע בין קליטה מידית לבין מקסימום חודשיים. לנערים עצורים, זמן ההמתנה נע בין קליטה מידית לבין מקסימום שבועיים. למעון הנעול ישנה המתנה של 2-3 חודשים.

בברכה,

עו"ס אביבית רובינשטיין

מ"מ ממונה העמדת מידע לציבור

**העתק:**

**מר ינון אהרוני, סמנכ"ל אגף משאבי קהילה ומנהל אגף משאבי אנוש, י-ם**

**גב' אלין אלול, סמנכ"לית בכירה ראש מינהל סיוע לבתי משפט ותקון | משרד העבודה, הרווחה והשירותים החברתיים**

**עו"ד רון אשכנזי, המחלקה המשפטית, י-ם**